CELEX: 62017TN0268
Language: el
Date: 2017-05-08 00:00:00
Title: Υπόθεση T-268/17: Αγωγή της 8ης Μαΐου 2017 — Κοινή επιχείρηση Clean Sky 2 κατά Revoind Industriale

17.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 231/31
            
         Αγωγή της 8ης Μαΐου 2017 — Κοινή επιχείρηση Clean Sky 2 κατά Revoind Industriale
   (Υπόθεση T-268/17)
   (2017/C 231/39)
   Γλώσσα διαδικασίας: η αγγλική
   
      Διάδικοι
   
   
      Ενάγουσα: Κοινή επιχείρηση Clean Sky 2 (εκπρόσωποι: B. Mastantuono και M. Velardo, δικηγόρος)
   
      Εναγομένη: Revoind Industriale Srl (Oricola, Ιταλία)
   
      Αιτήματα
   
   Η ενάγουσα ζητεί από το Γενικό Δικαστήριο:
   
               —
            
            
               να υποχρεώσει την εναγομένη να της καταβάλει 101 370,94 ευρώ για την υπ’ αριθ. 632462 συμφωνία επιχορηγήσεως για εταίρους, «EASIER-Experimental Acoustic Subsonic wind tunnel Investigation of the advanced geared turbofan Regional aircraft integrating HLD innovative low-noise design», πλέον του ποσού των 524,91 ευρώ για τόκους υπερημερίας υπολογισθέντες με επιτόκιο 3,5 % για το διάστημα μεταξύ 7ης Φεβρουαρίου 2017 και 1ης Απριλίου 2017·
            
         
               —
            
            
               να υποχρεώσει την εναγομένη να καταβάλει 9,72 ευρώ ημερησίως ως τόκο από τις 2 Απριλίου 2017 μέχρι την ημέρα πλήρους αποπληρωμής της οφειλής· και
            
         
               —
            
            
               να καταδικάσει την εναγομένη στα δικαστικά έξοδα της παρούσας διαδικασίας.
            
         
      Ισχυρισμοί και κύρια επιχειρήματα
   
   Προς στήριξη της αγωγής η ενάγουσα προβάλλει τους εξής ισχυρισμούς.
   Η ενάγουσα υποστηρίζει ότι η εναγομένη αθέτησε τις συμβατικές της υποχρεώσεις παραλείποντας να υλοποιήσει το έργο EASIER και παραλείποντας να της παράσχει τις σχετικές αναφορές και τα παραδοτέα, σύμφωνα με το άρθρο II.2, Παράρτημα II της συμφωνίας επιχορηγήσεως.
   Επίσης, η εναγομένη παρέλειψε να υλοποιήσει τις εργασίες που όφειλε να πραγματοποιήσει, όπως αυτές περιγράφονται στο Παράρτημα Ι και ως εκ τούτου αθέτησε τις υποχρεώσεις που υπέχει από το άρθρο II.3 στοιχεία α', ε' και η' του παραρτήματος II της συμφωνίας επιχορηγήσεως.
   Κατόπιν τούτου, η ενάγουσα κατήγγειλε τη συμφωνία επιχορηγήσεως, βάσει του άρθρου II.38 παράρτημα II της συμφωνίας επιχορηγήσεως και εξέδωσε χρεωστικό σημείωμα για την προχρηματοδότηση ύψους 101 370,94 ευρώ που είχε ήδη καταβληθεί από τον συντονιστή στην εναγομένη κατ’ εφαρμογήν των διατάξεων της συμφωνίας επιχορηγήσεως. Η προχρηματοδότηση παραμένει περιουσία της ενάγουσας μέχρι την τελική πληρωμή.
   Τα πραγματικά περιστατικά που θεμελιώνουν τις υποχρεώσεις της Revoind Industriale S.r.l., ως δικαιούχου της συμφωνίας επιχορηγήσεως, δεν αμφισβητούνται στην παρούσα υπόθεση και οι αντιρρήσεις που προβάλλει η εναγομένη είναι γενικής φύσεως, ελλιπείς και στερούνται τεκμηριώσεως, με αποτέλεσμα να είναι πλήρως αβάσιμες.
   Κατά συνέπεια, η ενάγουσα δικαιούται να ζητεί την ανάκτηση και την αποπληρωμή του ποσού που καταβλήθηκε στην εναγομένη ως προχρηματοδότηση, προσαυξημένου με τον οφειλόμενο τόκο.